Nariadenie Komisie (ES) č. 2235/2003
z 23. decembra 2003,
ktorým sa ustanovujú spoločné pravidlá na uplatňovanie nariadenia Rady (ES) č. 1782/2003 a (ES) č. 1868/94, pokiaľ ide o zemiakový škrob
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa ustanovujú spoločné pravidlá pre programy priamej podpory podľa Spoločnej poľnohospodárskej politiky a určité programy podpory poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 [1], najmä jeho článok 145 písm. c),
so zreteľom na nariadenie Rady (ES) č. 1868/94 z 27. júla 1994, ktorým sa ustanovuje systém kvót v súvislosti s výrobou zemiakového škrobu [2], najmä na jeho článok 8,
keďže:
(1) Hlava IV kapitola 6 nariadenia (ES) č. 1782/2003 ustanovuje podporu poľnohospodárom, ktorí pestujú zemiaky určené na výrobu zemiakového škrobu. Podľa článku 93 uvedeného nariadenia sa výška platby vzťahuje na množstvo zemiakov potrebných na výrobu jednej tony škrobu.
(2) článok 4 nariadenia (ES) č. 1868/94 ustanovuje minimálnu cenu pre zemiaky určené na výrobu zemiakového škrobu. Táto cena by sa mala upravovať podľa obsahu škrobu v zemiakoch. Článok 5 uvedeného nariadenia ustanovuje prémiu, ktorá sa zaplatí podnikom vyrábajúcim zemiakový škrob za množstvo vyrobeného zemiakového škrobu.
(3) Je potrebné ustanoviť spoločné pravidlá na určovanie hmotnosti zemiakov a platieb podpory na škrobové zemiaky, minimálnej ceny a prémie vo vzťahu k obsahu škrobu v zemiakoch.
(4) Opatrenia ustanovené v tomto nariadení sú v súlade so stanoviskom Riadiaceho výboru pre priame platby a Riadiaceho výboru pre obilniny,
PRIJALA TOTO NARIADENIE:
Článok 1
Na účely článkov 93 a 94 nariadenia (ES) č. 1782/2003 a článkov 4 a 5 nariadenia (ES) č. 1868/94 sa hmotnosť zemiakov určí podľa prílohy I k tomuto nariadeniu.
Platba podpory na škrobové zemiaky ustanovená v článku 93 nariadenia (ES) č. 1782/2003, minimálna cena a prémia v súvislosti s obsahom škrobu v zemiakoch ustanovené v článkoch 4 a 5 nariadenia (ES) č. 1868/94 sa stanovia v prílohe II k tomuto nariadeniu.
Článok 2
Toto nariadenie nadobúda platnosťsiedmy deň od jeho uverejnenia v Úradnom vestníku Európskej únie.
Bude sa uplatňovať od hospodárskeho roku 2004/05.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 23. decembra 2003